Yrittäjien etujärjestö Suomen Yrittäjät remontoisi työmarkkinajärjestelmää, laskisi Suomen kokonaisveroastetta ja pienentäisi julkista sektoria.

Muun muassa näitä ehdotuksia löytyy Suomen Yrittäjien torstaina julkistamasta toivelistasta, joka on osoitettu keväällä vaihtuvalle eduskunnalle ja hallitukselle.

Suomen Yrittäjät julkisti kaiken kaikkiaan yhteensä viisi ehdotusta uuteen hallitusohjelmaan. Ehdotusten punaisena lankana on se, että työn tekeminen ja tarjoaminen pitäisi olla kannattavaa.

Ensinnäkin yrittäjäjärjestö haluaisi, että työmarkkinat muuttuisivat notkeammiksi. Toisin sanoen työehdoista pitäisi pystyä sopimaan paikallisesti työpaikoilla paljon laajemmin kuin nyt. Suomen Yrittäjien mukaan se auttaisi luomaan uusia työpaikkoja ja vähentämään lomautuksia ja irtisanomisia.

Toiseksi verotusjärjestelmää pitäisi muuttaa. Suomen Yrittäjien mielestä pitäisi esimerkiksi ottaa käyttöön veromalli, jolla myöhennetään yritykseen jäävän tulon verotuksen ajankohtaa. Myös arvonlisäveron maksuperuste kaipaisi yrittäjien mielestä remonttia: arvonlisäveron liukuva alarajahuojennus pitäisi nostaa nykyisestä 22 500 eurosta 50 000 euroon.

Kolmantena tavoitteena on yksinyrittäjien tilanteen parantaminen. Yksinyrittäjiä on Suomessa noin 170 000, ja tätä joukkoa pitäisi järjestön mielestä enemmän huomioida.

Neljänneksi Suomen Yrittäjät kaipaa muutosta julkiseen sektoriin. Sen mielestä julkista sektoria on pienennettävä, jottei verorasitus nouse kohtuuttomaksi. Julkisen sektorin pienentäminen vaatisi isoja rakenteellisia uudistuksia, etujärjestö katsoo.

Viidentenä kohtana Suomen Yrittäjien listassa on sääntelyn vähentäminen. Turhasta sääntelystä pitäisi järjestön mielestä päästä eroon.